18 Augustus 2010: Vernuwe jou uitgekuierde braaiplek
'n Sak vuurvaste sement
Genoeg vuurvaste bakstene om al die vodde-oppervlaktes te bedek
Meet vooraf die oppervlaktes wat jy wil bedek om te bepaal hoeveel stene jy gaan nodig kry. Koop liewers een of twee te veel. Onthou jy vermenigvuldig die lengte met die breedte om die oppervlakte te kry.
Nou gaan ons die braai 'n les of twee leer. Skuur eerstens al die ou roet met skuurpapier af. Sorg dat jy dié in die krake ook beetkry. Dit is bloot om 'n goeie hegting vir die vuurvaste sement te kry. Vee die binnekant van die braaiplek skoon sodat dit heeltemal stofvry is.
Jy gaan dalk ook 'n kleiner besempie moet gebruik om die heel fyn stof uit te kry.
Sodra dit skoon is, kan jy die stene uitpak om te kyk hoe dit die maklikste gaan inpas – dis amper net soveel pret soos om met Legoblokkies te speel!
Gooi 'n bietjie van die sementpoeier in 'n emmer en voeg genoeg water by terwyl jy roer om 'n slap mengsel te kry. Smeer 'n lagie gom op die agterkant van die steen. Druk dit teen die oppervlakte vas – sit liewers te veel as te min gom aan – al peul dit effens langs die kante uit. Jy kan die stene knus langs mekaar pak – dit is amper dieselfde as om te teël! Plak nou al die stene een vir een teen mekaar. Vee die oortollige gommengsel met 'n klam spons af.
Al wat nou kort is 'n bietjie geduld voor jy die vuur aansteek – jy moet 'n dag of twee wag vir die sement om kurkdroog te word, maar glo my – jy gaan al jou vriende met jou handewerk beïndruk!